บาทอ่อนดันราคาทองพุ่ง
เงินบาทอ่อนเร็ว คาดปีหน้าแตะ 38 บาท/เหรียญ ดันราคาทองพุ่งพรวด
11 ก.ย. 2558

เงินบาทอ่อนเร็ว คาดปีหน้าแตะ 38 บาท/เหรียญ ดันราคาทองพุ่งพรวด
นายกอบสิทธิ์ ศิลปชัย ผู้บริหารงานวิจัยเศรษฐกิจและตลาดทุน ธนาคารกสิกรไทย เปิดเผยว่า การประชุมคณะกรรมการนโยบายการเงิน (กนง.) ในสัปดาห์หน้า คาดว่าจะเป็นการคงดอกเบี้ย กนง.จะให้ความสำคัญกับอัตราแลกเปลี่ยนมากขึ้น
ทั้งนี้ การส่งออกมีมูลค่า 7 ล้านล้านบาท แต่สินเชื่อที่มีมูลค่า 5 แสนล้านบาท ผลกระทบต่อเศรษฐกิจต่างกันมาก ดังนั้น กนง.จะคงอัตราดอกเบี้ยนโยบายที่ 1.5% จนถึงสิ้นปี
"เงินบาทอาจอ่อนค่าลงไปได้ถึง 38 บาท/เหรียญสหรัฐ ในสิ้นปี 2559 จากปัจจัยการขึ้นดอกเบี้ยสหรัฐ และการอ่อนค่าของเงินหยวน ขณะนี้เงินบาทอ่อนค่าลงมาแล้ว 8-9% เป็นอันดับ 4 ในภูมิภาค รองจากมาเลเซีย เกาหลีใต้ อินโดนีเซีย และยังอยู่ในทิศทางอ่อนค่าจนถึงปีหน้า" นายกอบสิทธิ์ กล่าว
นพ.กฤชรัตน์ หิรัณยศิริ ประธานกลุ่มบริษัท เอ็มทีเอส โกลด์ แม่ทองสุก กล่าวว่า แม้ราคาทองคำในตลาดโลกปรับตัวลงประมาณ 1,100 เหรียญสหรัฐ/ออนซ์ แต่ราคาทองคำในประเทศกลับเพิ่มขึ้นบาทละ 1,500-2,000 บาท เป็นผลมาจากเงินบาทอ่อน
"คาดว่าในปีนี้ราคาทองคำในตลาดโลกอาจจะลงไปถึงจุดต่ำสุดที่ 1,050 เหรียญสหรัฐ/ออนซ์  ซึ่งเป็นแนวรับต่อไป แต่ค่าเงินจะทำให้ราคาทองคำในประเทศไม่หลุดบาทละ 18,000 บาท" นพ.กฤชรัตน์ กล่าว